BMW, Tencent sit koppe bymekaar | Netwerk24
BMW, Tencent sit koppe bymekaar
Deur Reuters 19 Julie 2019 12:18
’n Motor van BMW wat self kan bestuur word ten toon gestel in Beijing, China. Foto: Reuters
Die Duitse motorvervaardiger BMW en die Chinese tegnologiereus Tencent gaan kragte saamsnoer en ’n spesiale rekenaarsentrum oprig vir die ontwikkeling van motors wat self bestuur.
Die sentrum sal voor die einde van die jaar in bedryf wees, het die maatskappye Vrydag aangekondig.
Die sentrum sal fokus op die ontwikkeling van gevorderde rekenaartegnologie wat dit vir motors sal moontlik maak om sonder ’n bestuurder te ry.
Dit is nie bekend hoeveel Tencent of BMW in die projek belê nie.
Luidens bronne gaan die sentrum in die ooste van China naby die stad Tianjin gebou word.
LEES OOK: BMW kry nuwe baas ná 1ste verlies in 10 jaar
Jochen Goller, hoof van BMW in China, sê die belegging vorm deel van die motorvervaardiger se planne om selfbesturende motors te vervaardig.
BWM gaan veral staatmaak op Tencent se vermoë om groot hoeveelhede data te verwerk sodat die motorvervaardiger dit uiteindelik in die bou van sy outonome motors kan inspan.
BMW verwag om sy eerste semi-outonome motor in 2021 in China bekend te stel. Dié motor gaan ’n massiewe aantal berekeninge moet uitvoer om verkeerstoestande regstreeks te monitor. – Reuters, verkort
Meer oor: Tencent | Bmw | Selfbesturende Motors | Tegnologie
BMW kry nuwe baas ná 1ste verlies in 10 jaar
BMW-bulbakkie enig maar nie eerste